R. Madej, poslanec: (2005-12-13):
Keď sme kedysi predkladali návrh zákona, v ktorom sme sa snažili obmedziť rokovacie konanie bez zverejnenia, predkladali sme to s najlepším záujmom, aby sa rokovacie konanie bez zverejnenia, teda zadávanie priamych zákaziek bez verejnej súťaže nezneužívalo, keďže ešte aj v súčasnosti máme tu prax, že okolo 50 % hodnoty týchto verejných obstarávaní je priamym zadaním, na základe rôznych zákonných podmienok. Navrhovali sme, aby podmienky na rokovacie konanie bez zverejnenia, niektoré, ktoré sú nesystémové, zbytočné, v súčasnom zákone sa vypustili, tak do istej miery napr. zvýhodňujú cenu, to sa v tomto zákone rešpektovalo u verejných obstarávateľov, pri monopoloch táto podmienka na rokovacie konanie bez zverejnenia, žiaľ, zostala. Pribudli však ďalšie a mnohé, ktoré budú veľkými nášľapnými mínami, napr. nákup tovaru a služieb od predajcu ponúkajúceho, ktorý ide končiť podnikateľskú činnosť. Ja sa len tak zamýšľam, či náklady na vytvorenie nejakej eseročky vo výške 15 000 korún nebudú niekomu stačiť na to, aby urobil obchod za 10 mil. – 15 mil. korún s tým, že dostane priamu zákazku a odôvodní to tým, že sa ide rušiť firma, však tá sa dá zrušiť aj po šiestich mesiacoch. Žiaľ, zákon s týmto nepočíta a dostali sme prísľub Úradu pre verejné obstarávanie, že sa s touto podmienkou nejako naloží. Mnohé ďalšie veci, ktoré v tomto zákone sú, žiaľ, naznačujú, že súčasný platný stav sa pravdepodobne, a je to možné, zhorší. Snaha bola naozaj pri rokovaní v ústavnoprávnom výbore aspoň niektoré z tých vecí, na ktoré som poukázal, upraviť a niektoré z nich aspoň sprísniť obstarávateľom, aby nemali také možnosti zneužívať či už rokovacie konanie bez zverejnenia alebo netransparentne používať finančné prostriedky vo verejnom sektore. Veď asi nie je tajomstvom, že vo verejnom sektore pri verejnom obstarávaní sa najčastejšie hovorí o korupcii, províziách a ďalších nekalých praktikách. A minimálne je to prostredie, ktoré vzbudzuje dojem netransparentnosti. Preto som veľmi rozčarovaný stanoviskom gestorského výboru k pozmeňujúcim návrhom ústavnoprávneho výboru, ktoré som v ústavnoprávnom výbore predkladal a ktoré boli ústavnoprávnym výborom schválené. Chcem podotknúť, že boli schválené za prítomnosti a s podporou pána predsedu Úradu pre verejné obstarávanie Bélu Angyala, ktorý naozaj odporučil schváliť zníženie limitov, ktoré sú navrhované v súčasnom zákone, neskutočne vysoko. Keď si len predstavíme, že stavba v obci do 4 mil. korún bude stavbou, ktorú bude môcť obec zrealizovať bez akejkoľvek verejnej súťaže, stavba v obci medzi 4 mil. a 12 mil. korún bude podprahovou zákazkou, kde sa bude vyberať len oslovením troch subjektov, ide o naozaj veľmi vysoké sumy. A ja sa obávam, že títo verejní obstarávatelia sa do týchto súm zmestia a budú sa naozaj snažiť, aby nemuseli robiť verejné súťaže. Je to naozaj zákon, ktorý posúva tie limity tak vysoko, že dostaneme spod kontroly všetkých drobných verejných obstarávateľov, lebo pri nastavení limitov tak vysoko títo nebudú môcť byť kontrolovaní alebo kontrolovateľní. A, samozrejme, účastníci verejného obstarávania nebudú mať možnosť získať alebo použiť opravné prostriedky, ktoré sú pri verejnej súťaži alebo iných metódach verejného obstarávania. Preto si dovolím požiadať Národnú radu, aby sa hlasovalo, a poprosím o to pána spravodajcu, osobitne o bodoch, ktoré ústavnoprávny výbor schválil aj s kladným odporúčaním pána predsedu Úradu pre verejné obstarávanie, ktoré by mali podľa môjho názoru stále nedostatočne, ale predsa znížiť limity pre jednotlivé metódy verejného obstarávania. Preto si dovolím požiadať, aby sa o bodoch 7, 8, 14, 15, 16, 18 a o bode 55 hlasovalo osobitne s tým, že aj vzhľadom na tú podporu, ktorá bola doteraz prejavená, prosím o ich schválenie. Chcem sa vyjadriť ešte na záver, že aj napriek tomu, že by tieto pozmeňujúce návrhy mali byť schválené, ten zákon má veľké množstvo nedostatkov aj pri výnimkách pre použitie rokovacieho konania bez zverejnenia aj pri samotných limitoch, ktoré budú tak či tak strašne vysoké, strašne vysoké, a že pri 70 mld. korún nám naozaj bude hroziť, že bude s nimi netransparentne naložené v rámci verejného sektora. Ja na záver sa len pýtam, komu to vyhovuje, či vládnej pravicovej väčšine. Ja dúfam, že nie je to tak a že aspoň tá troška, ktorá je navrhnutá, bude schválená. Každopádne tento zákon nie je kvalitne pripravený. Ďakujem pekne.